Gedagte vir die dag: Gevoel en besluitFoto: pixabay.com Hy sê toe vir hulle: “Ek is benoud tot sterwens toe. Bly julle hier, en waak saam met My.” Hy het toe ’n entjie verder neergeval en met sy gesig plat teen die grond gebid: “O my Vader! As dit moontlik is, neem tog hierdie lydensbeker van My weg. Doen nogtans nie soos Ék wil nie, maar soos Ú wil.” (Matteus 26:38-39) Om op emosies (vanuit jou gevoel) te reageer is gevaarlik. Baie mense het al emosioneel gereageer of emosionele besluite geneem – met uiters negatiewe gevolge. Miskien wil jy ’n lelike woord sê of jou vuis lig as ’n taxi skielik hier voor jou in die pad stop. Maar jy hoef dit nie te doen nie. Miskien voel jy aangetrokke tot iemand anders, maar jy is getroud. Nou moet jy, soos Dawid, ’n besluit neem. Ongelukkig het sy gevoel vir Batseba hom ’n verkeerde besluit laat neem. Emosies kan ons beheer, dit kan ons regeer. Dit kan ons verkeerde besluite laat neem. Elke keer as ons sterk voel om iets te wil doen, moet ons ons afvra of dit die regte ding is om te doen. Moet nooit ’n emosionele keuse maak nie, maar kies vir die wil van God. Maak die regte keuse. Toe Jesus in Getsemane gebid het, wou Hy nie deur die pyn en lyding gaan nie, maar Hy het die regte besluit geneem. As Hy op sy gevoelens gereageer het, het Hy net daar omgedraai en van sy Vader se opdrag weggestap. Maar Hy het nie volgens gevoelens besluit nie. Hy het God se wil gekies. Aan God die dank, anders was ek en jy vir ewig verlore.